Jeug dol oor 'touchies' | Netwerk24
Jeug dol oor 'touchies'
Deur Annette Theron 16 Julie 2019 06:00
Deidre "Coach Didi" Michaels en haar rugbyspan van Swartberg Primêr. Foto's: Annette Theron
Kinders van die Kaapse vlakte het Sondag in Caledon raakrugby kom speel.
"Ons doen ontwikkelingswerk in die gemeenskappe," vertel Labeeb Levy, die afrigter. Die groep was vir drie ure op die pad van Kaapstad af "want die kinders is so gretig om rugby te speel".
Levy sê hulle sou oorspronklik in Hermanus gespeel het, maar die sportterrein was te duur en hoewel Caledon se sportveld 'n bietjie klein is, wou hulle ook vir Caledon se jeug raakrugby, of touch rugby soos die kinders dit noem, leer speel.
"Van hierdie kinders sal gekies word om in die nasionale toernooi in September te speel en van hulle sal ook vir die SA span gekeur word."
Deidre Michaels, of coach Didi soos almal in Caledon haar ken, het gesê dit was 'n lieflike dag. "Dit was touch rugby op sy beste en met net die beste mense aan die stuur. Ek moet sê dit was goed gereël en die afrigters, skeidsregters en bestuur was alles en almal reg en in plek."